Хра злоу ахҭысқәа: Хәытаба Ҟазахсҭантәи Жәларбжьаратәи атуристтә форум алҵшәақәа ирызкны
Аԥсны атуризм аминистр Ҭеимураз Хышба зхадараҿы дыҟаз аделегациа Ҟазахсҭан I Жәларбжьаратәи атуристтә форум иалахәын. Уи аҳәаақәа ирҭагӡаны аԥснытәи аделегациа имҩаԥнагаз аиԥыларақәеи, рнапы зҵарҩыз аиқәшаҳаҭрақәеи ртәы арадио Sputnik иазеиҭеиҳәеит Аԥсны атуризм аминистрра акурорт-туристтә индустриа азԥхьагәаҭареи аҿиареи ранализ аҟәша аспециалист хада Ҭарашь Хәытаба.
Афорум еиднакылеит Урыстәыла атуроператорцәа дуқәа. Ҟазахсҭан Аԥсны ахьазханамҵац азы официалла аиқәшаҳаҭрақәа ҳабжьаҳҵартә иҟамлеит, аха имҩаԥган аиԥыларақәа, Аԥсны аӡбахә дҳарҳаит ҳәа азгәеиҭеит аефир аҿы Хәытаба. Урыстәыла аганахьала иҳамоу аиқәшаҳаҭрақәа еиҭа ишьақәырӷәӷәан, ҿыц Аԥсны аазыртызгьы дҟалеит ҳәа иҳәеит иара.
"Акультура ала ҳаимадара хацҳаркыр, ҳқьабз, ҳҵас рбар, анаҩс Ҟазахсҭани ҳареи ҳаизыҟазаашьақәа аофицалтә ҟазшьақәа аархәар рылшоит. Ҳаззымдыруаз ираҳҳәеит атуризм аганахьала иҳамоу алшарақәа, сгәы иаанагоит ҽаанытәи асезон азы арҭ аимадарақәа ирыбзоураны иаауа ҟалоит ҳәа", - азгәеиҭеит Хәытаба.
Иаҳа инеиҵыху аиҿцәажәара шәазыӡырҩыр шәылшоит аудиофаил аҿы.